Allarflestu børn uppliva at bløða nasablóð eina ella fleiri ferðir. Í flestu førum kemur nasablóð av, at barnið pilkar nøs, ella tí barnið hevur fingið eitt slag á nøsina. Um barnið er sligið á nøsina, og hon sær skeiv út, kann hon vera brotin. Børn og ung bløða vanliga frá nøkrum blóðæðrum í skilavegginum beint innan fyri nasagluggarnar. Æðrarnar liggja beint undir rovuni og fara lættliga upp at bløða–eisini um pilkað verður varisliga. Nasablóð kann síggja ógvusligt út, serliga um barnið vaknar um náttina við blóði um alt andlitið. Barnið missir kortini lítið blóð, tá ið tað bløðir nasablóð. Nasablóð er lætt at viðgera, men hevur barnið bløtt nasablóð eina ferð, skal lítið til, áðrenn sárið aftur stingur upp at bløða. Bløðir barnið støðugt nasablóð, kann gerast neyðugt at etsa sárið. Í tí førinum smyr læknin etsandi evni á bløðandi staðið. Tað letur seg ikki gera, meðan barnið bløðir nasablóð–nasablóðið má fyrst halda uppat. Hvat er at gera? Vanliga kunnu foreldur steðga nasablóði við at seta ein vattpropp inn í tann nasagluggan, sum bløðir, og samstundis halda við tveimum fingrum um fremsta partin av nøsini. Haldast skal í 5-10 minuttir Er tað ikki nóg mikið, verður eitt litið, fast rull av 1 cm breiðum gasubindi sett upp í nasagluggan, sum bløðir, so at bindið situr fast Barnið skal sita eitt sindur boygt framyvir og ikki fáa fløtt ella heitt at drekka. Gev barninum eitt hvørt kalt at koyra í munnin, gjarna knústan ís ella ein íspinn. Ísur í munninum fær blóðæðrarnar at trekkja seg saman, og á tann hátt steðgar nasablóðið Gev barninum eitt ílat til at spýta í ella til at lata blóðið renna í Tá ið nasablóðið er steðgað, skal barnið vera í friði teir næstu tveir til tríggjar tímarnar. Tað má ikki snýsa sær ella pilka nøs. Fer barnið at baksast ella at gráta, fer tað kanska aftur at bløða nasablóð, og so er neyðugt at fara undir fyrstuhjálpina umaftur. Bløðir barn ofta nasablóð ógrundað, er helst ráðiligt at fara til lækna. Far til lækna ella á skaðastovu um: Barnið bløðir nasablóð í meira enn ½ tíma Nøsin er skeiv Eitt hvørt er, ið bendir á heilaskjálvta. Ansa eftir, um barnið er farið at bløða nasablóð eftir hart slag í høvdið Halt um nøsina og gev barninum kalt í munnin, til tit koma til lækna ella á skaðastovuna